google/wiki40b huggingface dataset:
Aslak Bolts bibel

Aslak Bolts bibel er Norges eneste bevarte liturgiske middelalderhåndskrift, skrevet som en Vulgata. Forskere anslår at boken ble skrevet ca. år 1250 av kommersielle skrivere (kanskje i Paris). Første gang man med sikkerhet hører om denne Bibelen er i år 1428, samme året som Aslak Bolt ble utnevnt til erkebiskop (1428–1450) i Nidaros.

Beskrivelse

Aslak Bolts bibel, som er 26 cm høy, 17 cm bred og 8 cm tykk, er håndskrevet på hvitt kalveskinnspergament og teksten er skrevet over to spalter. Den har over 70 ornamentale og figurrike initialer. Motivene er mennesker og dyr og illustrerer den bibelske tekst. Fargene domineres av blått, rødt, rosa og grått, mens gult er erstattet med bladgull.

Historien

Hvordan bibelen havnet i Nidaros vet ingen sikkert, men det finnes teorier. En av disse tar utgangspunkt i et testemente fra 18. januar 1381, der det framgår at en korsbror i kirken, Ogmund Olavsson, skjenket en bibel til domkapitlet. Ingen kan imidlertid med sikkerhet hevde at dette er samme bibel.
Da Bolt kom til Nidaros bragte han med seg sin private boksamling. Det fortelles at da han så den vakre bibelen som domkapitlet hadde i sitt eie, byttet han den til seg mot to av sine egne bøker. Bibelen er således oppkalt etter Bolts eierskap.
Aslak Bolt døde i 1450 og Bolts bibel ble trolig levert tilbake til domkapitlet, men så forsvant den. Man tror at den kanskje kan ha blitt gjemt i forbindelse med reformasjonen, trolig før 1550, for det finnes ikke spor av den i domkapitlets bøker fra 1500-tallet.
I 1710 finner imidlertid magister Hans Schanke en bibel gjemt i et hull i Nidarosdomens nordvegg. Permene var ødelagt, men ellers var den i god forfatning. Schanke sørget for ny innbinding. Schankes sønn John arvet den etter farens død, og han ga den i sin tur videre til biskop Frederik Nannestad. Etter hans død (11. august 1774) ble bibelen solgt på auksjon til Carl Deichman for 43 riksdaler. Deichman testamenterte boksamlingen sin til Oslo kommune, noe som førte til opprettelsen av Deichmanske bibliotek i 1785. Siden da har Aslak Bolts bibel vært en del av bibliotekets samlinger.

Annet

I 1977 ga Postverket ut tre frimerker med miniatyrer fra Aslak Bolts bibel. Også Olavsbibelen (utgitt av Det norske Bibelselskap i 1991) hentet 44 av sine motiver fra Aslak Bolts bibel.
Leptoceridae

Utseende

Små til middelsstore vårfluer som særlig kan kjennes på de lange, ofte hvite, antennene, som kan være flere ganger så lange som kroppen. De ligner ikke noe særlig på andre vårfluer, derimot har de en overflatisk likhet med sommerfugl-familien svepemøll (Adelidae). De innerste leddene på antennene og de lange maksillarpalpene er ofte kledt med utstående hår som gjør at de ligner piperensere.

Utbredelse

Leptoceridae er utbredt i alle verdensdeler. Sammen med Hydroptilidae er den trolig én av de to mest artsrike vårflue-familiene.
Eirik Johan Kristoffersen

Karriere

Kristoffersen startet i 1989 sin karriere i Forsvaret i Hæren.

Hærens Jegerkommando/Forsvarets Spesialkommando

I 1999 begynte han i Forsvarets spesialkommando/Hærens jegerkommando (FSK/HJK). Kristoffersen har tjenestegjort i Afghanistan i flere perioder, første gang i 2002. I 2003 og 2005 var han skvadronsjef og i 2008 og 2009 tjenestegjorde han som operasjonsoffiser.
Kristoffersen var tidligere sjef for FSK/HJK og ble i 2014 etterfulgt av sin bror Frode Arnfinn Kristoffersen.

Sjef Heimevernet og Sjef Hæren

I november 2017 overtok han jobben som Sjef Heimevernet og i august 2019 ble han utnevnt til Sjef Hæren.
Tongshan (Xuzhou)

Tongshan (kinesisk: 铜山县; pinyin: Tóngshān Xiàn) er et fylke i byprefekturet Xuzhou i provinsen Jiangsu i Folkerepublikken Kina. I 1999 hadde det et folketall på 1 330 000 innbyggere.
Veterinærmedisin

Norge

En profesjonsutøver av veterinærmedisin har gjennomført et fem- til seksårig studium, i Norge ved Norges veterinærhøgskole, og fått yrkestittelen veterinær og i Norge den akademiske cand.med.vet. Dr. med. vet. er en doktorgrad i veterinærmedisin. Dyrlege er en annen vanlig betegnelse på veterinær.
Axiocerses

Utseende

Små (vingespenn ca. 30 millimeter) dagsommerfugler. Oversiden er farget oransje og svart eller brun, undersiden brunoransje med små, skinnende flekker. Bakvingen ender i en kort, tynn, krum stjert.

Levevis

Larvene lever på busker og trær i slekten Acacia, Brachystegia og Ximenia (mimosafamilien, Olacaceae). Disse sommerfuglene finnes helst på tørre steder.

Utbredelse

Denne slekten er utbredt i Afrika, og finnes også ved Rødehavet i Arabia.
Vertikal

Vertikal eller loddrett er noe som er rett som en loddsnor. Mer presis kan man si at noe som er vertikalt peker rett mot/fra Jordens sentrum, eventuelt tyngdepunkt (som ikke er det samme som dens geometriske sentrum på grunn av inhomogenitet i massen og dermed gravitasjon).
Grunnen til at vi snakker om loddrett, er at retningen i alle år er blitt påvist ved hjelp av et lodd som var spisst i en ende, og med opphengløkke i andre enden og snor til å holde i. Satte man en prikk der snora møtte taket, og en under spissen av loddet, hadde man retningen.
Et klinometer (eldre form: inklinometer) er et måleinstrument for avlesning av vinkelforskjell mellom vertikalen og noe som skråner (helningsvinkelen).
Haukur Heiðar Hauksson

Landslaget

Han ble tatt ut i Islands EM-tropp til EM i Frankrike 2016.
Rødmaskehornravn

Biologi

Rødmaskehornravn er en stor standfugl på cirka 90–100 cm. Hannene veier omkring 3 459–6 180 g, hunnene cirka 2 230–4 580 g. Fjærdrakten er sort med hvite primærfjær. Vingene er brede og håndsvingfjæra fri. Hannene har rød bar hud rundt øynene og nedover halsen, samt rød strupepose som kan blåses opp. Det enorme nebbet er langt og har et karakteristisk ekstra hornlag (hjelm) på den innerste delen av overnebbet. Hunnene har en blå flekk på strupeposen, og det ekstra hornlaget på overnebbet er ikke like markant.
Rødmaskehornravn søker til fuktigere habitat enn blåmaskehornravnen. Arten holder til i det østre og sørsentrale Afrika, der den trives i lett skog og savanne, i høyder opp til 3 000 moh i de østre delene av utbredelsesområdet. Den frekventerer også gressland med flekkvise skogholt. Rødmaskehornravnen lever i hovedsak av leddyr, som gresshopper, biller, skorpioner og termitter. I tørketiden eter den også larver, snegler, frosker og padder, av og til også større byttedyr som slanger, øgler, rotter, harer, ekorner og skilpadder.
Arten hekker i perioden september–desember. Hekkingen foregår kooperativt, i det et dominant par assisteres av andre voksne og unge umodne fugler som forsvarer et territorium. Redet legges til et hulrom, hovedsakelig i et stort tre eller steinformasjoner. Hannen bringer byggematerialet til redet, som gjerne er fôret av tørt løv og lignende. Inngangen til redet forsegles ikke. Hunnen legger to egg, av og til kun ett, men sjelden tre. Eggene legges med et intervall på 3–5 dager og inkubasjonen tar omkring 37–43 dager. Den dominerende hunnen ruger eggene, mens hun mates av av gruppemedlemmene. Eggene klekker asynkront, og de nyklekte kyllingene har rosa skinn, som etter cirka tre dager begynner å mørkne for å bli sort. Kylling nummer to vil normalt sulte ihjel i løpet av ei uke, sjelden opp mot en måned. Kyllingen blir matet av gruppemedlemmene 4–9 ganger daglig. Den blir flygedyktig etter cirka 86 dager, men den blir sammen med foreldrene til den er voksen.
Friidrett under Sommer-OL 1912 – Femkamp menn

Resultater

Thorpe, som vant konkurransen, ble av International Olympic Committee  fratatt gullmedaljen i 1913, ettersom han spilt profesjonell baseball før lekene i 1912 i strid med de olympiske amatørreglene. De andre utøverne rykket dermed opp en plass. I 1982 omgjorde IOC sin beslutning og Thorpe ble igjen stående som vinnere av konkurransen sammen med Bie. Avgjørelsen i 1982 innebar ikke noen endring av de øvrige medaljevinnerne.
Huocheng

Huocheng (kinesisk: 霍城县; pinyin: Huòchéng Xiàn; uighur: قورغاس ناھىيىسى / Korğas Nahiyisi) er et fylke i det kasakhiske autonome prefektur Ili nordvest i den autonome region Xinjiang i Folkerepublikken Kina.
I 1999 hadde det 337.517 innbyggere.

Samferdsel

Kinas riksvei 312 løper gjennom området. Den fører fra Shanghai og ender ipå grensen mot Kasakhstan, og passerer blant annet Suzhou, Nanjing, Hefei, Xinyang, Xi'an, Lanzhou, Jiayuguan og Ürümqi.
Pur morgen

Pur morgen er en urban roman av Rune Salvesen som ble utgitt i 2005 på Cappelen forlag. Romanen er forfatterens debut. Tittelen henspiller på sangen «Pure Morning» av gruppa Placebo.
Innledningsvis i boken siterer forfatteren musikkgruppa R.E.M.: «The outsiders are gathering. A new day is born». Sitatet fungerer som et musikalsk preludium til teksten. Boken er karakterisert som en kollektivroman som har allegoriske trekk og hvor særlig outsidere, de på utsiden, får en stemme i romanens figur. Handlingen utspiller seg i løpet av en time om morgenen, i en ikke navngitt by. Forskjellige livsskjebner blir knyttes sammen, de kjenner ikke hverandre, men møtes og streifer i hverandre i løpet av romanen, og det eneste de har til felles er at de alle skal ut på en viktig reise.
Aftenpostens anmelder omtaler boken som en «Stilsikker debut om outsidere og byens konstant tilstedeværende summing». Boken ble av en del av Dagbladets lesere i en begrenset kåring hevdet å være «en av årets ti beste bøker».
Chacun son cinéma

Om filmen

35 regissører med forskjellig bakgrunn (fra 25 forskjellige land) lagde hver sin kortfilm på 3 minutter, med kinosalen som tema. Filmen består av 33 bidrag, der brødrene Coen og brødrene Dardenne samarbeidet om sitt bidrag. David Lynch sitt bidrag er ikke en del av filmen, men ble vist separat under åpningen av festivalen.
Premier League (kvinner)

FA Women's Premier League National Division (PLND) (etablert 1992) var frem til 2011 den øverste divisjon (toppserien) i fotball for kvinner i England, som styres av The Football Association (FA).  Etter 2011 ble FA Women's Super League (FA WSL) den nye toppdivisjonen og PLND ble nest øverste. Fra 2014 ble WSL utvidet til to divisjoner (WSL1 og WSL2), slik at PLND ble nivå tre og fire.  
Under Premier League ligger Northern og Southern Division. Under disse fire igjen, ligger de såkalte Combination leagues – bestående av South West Combination Women's Football League, South East Combination Women's Football League, Midland Combination Women's Football League og Northern Combination Women's Football League.
Terminator (figur)

I filmene

Figuren dukker først opp som antagonisten i førstefilmen The Terminator (1984). Selv om originalutgaven ble drept i filmen, dukker andre utgaver av samme modell (Model 101) opp i senere filmer. I Terminator II – Dommens dag, Terminator 3: Rise of the Machines og Terminator Genisys er Schwarzenegger en protagonist i stedet for en antagonist, og han må slåss mot andre Terminator-skikkelser sendt av Skynet. I Terminator Salvation dukker figuren opp som en T-RIP (Resistance Infiltrator Prototype) og en T-800. «Terminator»-begrepet brukes også om andre robotskikkelser i Terminator-universet, blant annet om T-1000, antagonisten i Terminator II.
Fekting under Middelhavslekene 1951

Fekting under Middelhavslekene 1951. Fekting var en av tretten sporter under de første Middelhavslekene som ble arrangert i Alexandria i Egypt i perioden 5. oktober til 20. oktober 1951. Det ble konkurrert i seks øvelser i fekting, kun for menn. Det var både individuell og lagkonkurranse i kårde, sabel og florett. Italia ble beste nasjon med tre gullmedaljer foran Frankrike som også vant tre gull.
Euryptera

Utseende

Middelsstore, spinkle, rødlige og svarte trebukker. Artene etterligner trolig giftige biller i familien rødvinger (Lycidae). Antennene er tynne og litt over halvparten lange som kroppen. Pronotum er mer eller mindre klokkeformet, bredere enn langt, dekkvingene noe utvidet bakover. Beina er middels lange og tynne.

Levevis

De aller fleste blomsterbukkene har larver som lever i død ved, men det finnes også enkelte som lever i urter, i nedfalne kongler etc. Ingen angriper levende planter. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege.

Utbredelse

Slekten er utbredt fra Costa Rica i nord til Argentina i sør.
Goldendoodle

Goldendoodle er en hundebastard, en blanding mellom de to rasene golden retriever og puddel. Blandingen ble opprinnelig gjort i et forsøk av oppdrettere i Nord-Amerika og Australia.
Bryggerikjeller'n

Bryggerikjeller'n er et populært utested i sentrum av Hønefoss, like ved Søndre torv. Stedet ligger fysisk i Bryggerigården (Søndre torv 2a, også kjent som City), nærmere bestemt i de gamle produksjonslokalene under bakkeplanet og i nær tilknytning til Quality Hotel Ringerike. Etablissementet har flere selskapslokaler i ulike størrelser og to barer, samt uteservering i sommerhalvåret. Bryggerikjeller'n tilbyr dessuten catering.
Pennskaftet

Pennskaftet er en svensk roman av Elin Wägner fra 1910.
Etter århundreskiftet i 1900 fikk Sverige noen kvinnelige journalister, blant andre Hedvig af Petersens (Aftonbladet), Anna Stina Rydell (Dagens Nyheter), Ellen Rydelius (Svenska Dagbladet), Elin Brandell (Dagens Nyheter) og Else Kleen (Dagens Nyheter).
Fra 1908 hadde også Wägner begynt å arbeide i Dagens Nyheter og hennes roman handler om den kvinnelige journalisten Barbro Magnus («Pennskaftet») som snart blir en glødende tilhenger av kvinnelig stemmerett og hennes romanse med den unge arkitekten Dick Block. Det unge paret har ikke penger til å gifte seg. Hun bryter mot tidens konvensjoner ved å en tid bo i en sommerhytte sammen med forloveden sin, uten overvåkning av en eldre kvinnelig slekting. "Pennskaftet" blir også kjent med den unge lærerinnen Cecilia Bech som også blir dradd inn i stemmerettsbevegelsen og har fått noe å leve for.
Romanen ble en salgssuksess. En årsak til den oppmerksomhet som romanen fikk var kanskje den seksuelle moralen som Wägner fremmer i romanen: en ung ugift kvinne kan mycket väl ha ett seksuelt forhold med en mann bara man er forelsket. Romanen tar også opp prostitusjonen i Stockholm: "Pennskaftet" overtar en leilighet etter en ung prostituert, Klara, og blir deretter oppvartet av Klaras kunder. Det er mulig at Wägners syn på seksualmoralen kan ha blitt påvirket av Ellen Key som hevdet at kjærlighet var viktigere enn vigselattest.
Frya (sted)

Frya er ei grend i Sør-Fron kommune i Oppland, like ved grensa til Ringebu kommune. Flyplassen Ringebu Flyplass, Frya og Frya Industriområde ligger på den andre sida av grensa, i Ringebu kommune. Elva Frya, som danner grense mellom Ringebu og Sør-Fron, munner ut i Gudbrandsdalslågen ved Frya. Europavei 6 og fylkesvei 27 (som starter ved E6) går gjennom bygda.

Historie

Under krigen bygde tyskerne en fangeleir hovedsakelig for russiske krigsfanger på Frya. Etter krigen overtok forsvaret leiren og brukte den som ammunisjonslager i tillegg til at det ble holdt kurs der. På formiddagen 19. mai 1960 førte ammunisjonsdestruksjon til en gressbrann som spredde seg til ammunisjonsbunkrene. E6 (som da var riksvei 50) ble straks stengt, det samme ble jernbanetrafikken. Alle som bodde innen fem kilometer fra leiren ble evakuert, i alt ca. 300 personer og mye buskap. Det ble innkalt brannmannskap fra Lillehammer i sør til Nord-Fron i nord, i tillegg kom 440 soldater fra Jørstadmoen.
Den alvorligste episoden var da en hel ammunsjonsbunker gikk i lufta og en kjempestor soppsky spredde seg over dalen. Udetonerte granater ble kastet til alle kanter og først våren etter var området på begge sider av Gudbrandsdalen gjennomgått og sikret. På Ødegård gikk en granat gjennom veggen på våningshuset og havnet på kjøkkenet.
Ved nitiden om kvelden var brannen under kontroll og man kunne konstatere at ingen liv hadde gått tapt. To mann hadde fått lettere skader.
MS «AIDAprima»

Historie

Skipet ble opprinnelig planlagt for levering i første halvdel av 2015, med en innvielsestur til 22 land, men verftet var ikke i stand til å fullføre skipet på tid, og leveransen ble utsatt til desember 2015, på grunn av flere mindre ulykker under byggingen. Skipet ble døpt 7. mai 2016 i Hamburg, Tyskland som en del av den 827. Hafengeburtstag.

Design

«AIDAprima» er det største cruiseskipet i AIDA Cruises flåte, med en samlet lengde på 300,00 m (984,25 fot), en støpt bredde på 37,60 m (123,4 fot), og en maksimal dybde på 8,00 m (26,25 fot). Skipet har en kapasitet på 3300 passasjerer og 900 besetningsmedlemmer. «AIDAprima» har 18 passasjerdekk, 15 spisesteder, innendørs- og utendørsbassenger, samt butikker, kafeer og barer.

Bassengområdet AIDA Beach Club, som er dekket av en gjennomsiktig UV-gjennomtrengelig membran kuppel, gjør at passasjerene kan slappe av på en strand med innstilt naturlig lys til tross for dårlig vær. Beach Club har den lengste vannsklien innendørs på et cruiseskip, med en klatrevegg, og lazy river. Om natten fungerer Beach Club som et diskotek, med stjerner eller lasershow som projiseres på kuppelen.

Fremdrift og miljø

«AIDAprima» er drevet av tre MaK 12V M43C dieselmotorer og en MaK M46DF dual-fuel (LNG / olje) motor, som gir 53 150 hk til fremdriftssystem. Motoren har datastyrt innsprøytning for å bedre drivstofføkonomien. Skipet drives av ABB Azipod XO-enheter, noe som gir en servicefart på 22 knop.
«AIDAprima» benytter Mitsubishi Heavy Industries proprietære Mitsubishi Air Lubrication System (MALS), som frigjør små luftbobler til å dekke bunnen av beholderen, noe som reduserer friksjonen mellom skroget og det omgivende vannet. Dette er spådd til å redusere CO₂-utslippene og drivstofforbruket med mer enn 7 %.
Heirsnosi Opp

Heirsnosi Opp er et motbakkeløp i Øvre Årdal som arrangeres av Årdalstangen IL. Løpet ble første gang arrangert i 2006.
Løypa starter i sentrum av Øvre Årdal og har målgang på toppen av Heirsnosi på 1010 meter. Løypa er 11,2 km lang og følger den gamle riksvei 53 opp mot toppen.
Cosmiomorpha pacholatkoi

Utseende

En middelsstor (19 millimeter), brunsvart gullbasse uten metallisk glans. Hannene mangler horn men har forlengede bein, særlig forbeina er påfallende lange. Oversiden er tett kledt med brungule skjell, undersiden med gulaktige hår. Dekkvingene  har to svake, opphøyde lengderibber.

Utbredelse

Arten er beskrevet fra det nordlige Vietnam. Arten er foreløpig bare kjent fra ett enkelt eksemplar (holotypen).
6. divisjon fotball for menn 2011

Østfold Fotballkrets I

¹ Idd 2 kan ikke rykke opp fordi Idds førstelag ligger i 5. divisjon. Spydeberg rykker dermed opp.
Kilde: Speaker.no

Agder Fotballkrets I

¹ Lia spiller oppryksskamp fordi Rygene 2 ikke kan rykke opp.
Kilde: Speaker.no

Trøndelag Fotballkrets I

Kilde: Fotball.no

Trøndelag Fotballkrets III

Kilde: Fotball.no

Trøndelag Fotballkrets V

¹ Kolstad 4 trukket 3 poeng grunnet bruk av ikke-spilleberettiget spiller.

Trøndelag Fotballkrets VII

Kilde: Fotball.no
Phillip Goodhand-Tait

Biografi

Noen år etter å ha flyttet sørover til Guildford i Surrey, hvor Goodhand-Tait gikk på Pewley school og lærte seg å spille piano, begynte han å synge i mindre kjente Beatgrupper flere ganger i uken under navn som blant andre Phill Tone and the Vibrants. I 1961 skiftet denne gruppa navn til Phill and the Stormsville Shakers, og som hadde Paul Demers på trommer, Ivor Shackleton på gitar, Kirk Riddle på bass og Goodhand-Tait på piano og vokal. «Stormsville» var tittelen på et album av gruppa Johnny and the Hurricanes mens «Shakers» skulle fremheve de levende forestillingene gruppen hadde.
I 1964 spilte Shakers på den kjente klubben Ricky-Tick (kjent for å ha holdt tidlige konserter med The Yardbirds, Pink Floyd og The Rolling Stones) hvor de var oppvarmingsband for den amerikanske bluespianisten Memphis Slim. Tidlig på 1960-tallet turnerte han som Phillip Goodhand-Tait and the Stormsville Shakers, hvor de var oppvarmingsband for blant andre Larry Williams. I 1971 begynte han for seg selv og skrev musikk til krigsfilmen Universal Soldier før han ga ut soloutgivelsen I'll Write a Song samme året med bluesbandet The Brew som eget backingband. The Brew skiftet for øvrig senere samme år navnet til Camel.
Etter den første utgivelsen kom Rehearsal (1972), Songfall (1972), Phillip Goodhand-Tait (1973) og Jingle-Jangle Man i 1976. Det samme året var han også studiomusiker på Chris De Burghs album Spanish Train and Other Stories. Goodhand-Tait  skrev også sanger for både Larry Williams og Roger Daltrey (sistnevnte med låta «Oceans Away» på albumet Ride a Rock Horse (1975) og «Parade» samt «Leon» på albumet One of the Boys fra 1977). I senere tid har Goodhand-Tait produsert utgivelser for Magnum, Venom, Climax Blues Band, Kid Creole and the Coconuts og The Lords of the New Church.
Pretty Woman

Handling

Den kyniske forretningsmannen Edward er på vei gjennom Los Angeles i en lånt sportsbil og spør en tilfeldig 22-årig kvinne om veien. Damen er Vivian, en luksusprostituert, og snart har hun manøvrert seg inn i Edwards hotellsuite, mens han på sin side finner ut at han skal leie den vakre kvinnen for en hel weekend for å gjøre inntrykk på en forretningsforbindelse. En helt ny verden åpner seg for Vivian, en verden der visdom, etikette og vakre klær tilhører dagens orden. Etterhvert blir de to forelsket i hverandre og Edward innsert at han må ta ett oppgjør, både med seg selv og sin kyniske forretningsadvokat for å beholde henne.

Om filmen

Pretty Woman ble en stor publikumssuksess da den kom og spilte inn $463 millioner på verdensbasis, hvorav $178 millioner i USA alene. Filmen ble den fjerde mest innbringende filmen i USA i 1990, bare slått av Alene hjemme, Ghost og Danser med ulver. Den fikk blandet mottakelse av kritikerne og har oppnådd 62 % på Rotten Tomatoes.
Pretty Women regnes som den mest suksessfulle romantiske komedien som er lagd, og ble Julia Roberts store gjennombrudd som skuespiller.

Musikk

Filmen ble også lagt merke til på grunn av dens populære sountrack. Det var særlig Roxettes "Must have been love" og Roy Orbisons "Pretty woman" som ble kjent. Førstnevnte låt havnet på førsteplassen på Billboard-listen i USA og hadde tilsvarende suksess i Europa. Låta "Wild Women Do", av Natalie Cole fikk også en del oppmerksomhet.

Priser

Filmen vant i 1991 en Golden Globe for beste kvinnelige hovedrolle (Jula Roberts). Den ble samme år nominert til en Oscar (Julia Roberts) og fire BAFTA-priser. Den vant samme år flere mindre priser som BMI Film & TV Awards, Golden Screen og People's Choice Awards, USA .

Annet

Skuespillerinnen Molly Ringwald ble opprinnelig tiltenkt den kvinnelige hovedrollen i filmen, men takket nei. Hun takket samme år også nei til den kvinnelige hovedrollen i filmsuksessen Ghost. Hun har i ettertid uttrykt anger over avgjørelsen .
Myloxenoides

Utseende

En liten til middelsstor (8,5-11 millimeter), oval, rødbrun oldenborre. Kroppen er kort og bred, dekkvingene høyt hvelvede med tre lengderibber. Det er nokså stor forskjell på kjønnene.

Utbredelse

Arten er beskrevet fra provinsen Buenos Aires i Argentina.